ÚRAD VLÁDY SLOVENSKEJ REPUBLIKY
               sekcia vládnej legislatívy

                                                                                                     Na rokovanie vlády SR
                                                                                                     dňa 18. augusta 2004
                                                                                                     K materiálu č. 17282/2004
                                                                                                     K bodu č. 15

S T A N O V I S K O

k návrhu na uzavretie Dodatkového protokolu k Dohode medzi vládou Slovenskej republiky a vládou Rumunska o podpore a vzájomnej ochrane investícií

I.

     Návrh na uzavretie dodatkového protokolu k Dohode medzi vládou Slovenskej republiky a vládou Rumunska o podpore a vzájomnej ochrane investícií predkladá na rokovanie vlády podpredseda vlády a minister financií Slovenskej republiky Ivan Mikloš.

II.

Dohoda medzi vládou Slovenskej republiky a vládou Rumunska o podpore a vzájomnej ochrane investícií bola podpísaná 3. marca 1994 v Bratislave a platnosť nadobudla  7. marca 1996.

Podmienkou členstva Slovenskej republiky v Európskej únii je zosúladenie dohôd o podpore investícií podpísaných s tretími krajinami so záväzkami vyplývajúcimi z členstva Slovenskej republiky v Európskej únii. Z toho dôvodu je potrebné upraviť tiež uvedenú zmluvu s Rumunskom.

III.

     Dodatkový protokol je bilaterálnou medzinárodnou zmluvou prezidentskej povahy a medzinárodnou hospodárskou zmluvou všeobecnej povahy. Podľa čl. 7 ods. 4 ústavy sa pred jeho ratifikáciou vyžaduje súhlas Národnej rady Slovenskej republiky. Dodatkový protokol nemá prednosť pred zákonmi podľa čl. 7 ods. 5 ústavy.

IV.

    Sekcia vládnej legislatívy Úradu vlády Slovenskej republiky  odporúča vláde Slovenskej republiky, aby  návrh na uzavretie dodatkového protokolu k Dohode medzi vládou Slovenskej republiky a vládou Rumunska o podpore a vzájomnej ochrane investícií    s c h v á l i l a   s nasledovnými úpravami:

K textu dodatkového protokolu:

-v súlade s vyhodnotením pripomienkového konania nahradiť v čl. 6 ods.  1 slovo "transfér" slovom "prevod",
-v súlade s vyhodnotením pripomienkového konania v druhej vete záverečných ustanovení nahradiť slová "vyžadovanými právnym poriadkom zmluvnej strany" slovami "ktoré vyžaduje právny poriadok štátu zmluvnej strany".

V Bratislave 12. augusta 2004
Vypracoval: Pavel  K a n k a
                                                                                 Štefan  G r m a n
                                                                             generálny riaditeľ
                                                                        sekcie vládnej legislatívy